Վավերացում

Վավերացում`
1.միջազգային իրավունքում, լիազորված անձի կնքած միջազգային պայմանագրի հաստատումը պետական իշխանության գերագույն մարմնի կողմից։ Սովորաբար վավերացման ենթակա են առավել կարևոր միջազգային
պայմանագրերը, սակայն դրա անհրաժեշտությունն առկա է, եթե նախատեսված է պայմանագրով, եթե պայմանագրի բովանդակությունից բխում է դրա անհրաժեշտությունը, եթե պետության լիազորված անձը պայմանագիրը կնքել է «Վավերացման պայմանով» կամ այդ մասին ուղղակի նշված է պետության ներկայացուցչի լիազորությունների մասին փաստաթղթում։ Պետությունների մեծ մասի սահմանադրություններով վավերացման իրավունքը վերապահվում է պետության գլխին (օրենսդիր բարձրագույն մարմնի սանկցիայով կամ առանց դրա) կամ անմիջապես օրենսդիր բարձրագույն մարմնին։ Վավերացումը ձևակերպվում է վավերագրով, որտեղ ամփոփվում է պայմանագիրը վավերացման մարմնի կողմից քննարկելու մասին, բերվում է նրա բուն տեքստը, արվում է հայտարարություն պայմանագրի կատարման պարտադիր լինելու մասին, դրվում են անհրաժեշտ ստորագրություններ և կնիք։ Երկկողմ պայմանագրեր կնքելիս կողմերը կատարում են վավերագրերի փոխանակություն։ Բազմակողմ պայմանագրեր կնքելիս մասնակից պետությունները վավերագրերը հանձնում են ի պահ որևէ պետության (դեպոզիտարին)։ 
2. Քաղաքացիական իրավունքում, պետական իրավասու մարմնի կողմից օրենքով սահմանված կարգով ու ձևով իրավական փաստի կամ նրա իսկության հաստատումը։

Միջազգային իրավունք
Քաղաքացիական իրավունք